Diari Oficial de la Generalitat Valenciana


Sumari del DOGV 4662, del 02-01-2004 (2003/13142)

ORDE de 17 de desembre de 2003, de la Conselleria de Territori i Habitatge, per la qual es convoca la concessió d'ajudes en matèria de medi ambient, gestionades per la Direcció General de Qualitat Ambiental, per a l'exercici 2004.
--------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4662

Data del DOGV
:   02-01-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2003/13303


Data del document
:   17-12-2003

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * petita i mitjana empresa
    * contaminació acústica
    * gestió de residus
    * suport econòmic
    * qualitat del medi ambient
    * ajuda pública

ORDE de 17 de desembre de 2003, de la Conselleria de Territori i Habitatge, per la qual es convoca la concessió d'ajudes en matèria de medi ambient, gestionades per la Direcció General de Qualitat Ambiental, per a l'exercici 2004. [2003/F13786]
  
Els objectius i principis de la política de medi ambient de la Unió Europea consisteixen, en particular, a prevenir, reduir i, en la mesura que siga possible, eliminar la contaminació, particularment a l'origen, i prenen com a base el principi de «qui contamina paga».
  
Expressament, l'article 6 del Tractat CE, modificat pel Tractat d'Amsterdam, estableix que l'actuació comunitària no ha de limitar-se ja a reaccionar davant dels problemes de medi ambient, sinó que les exigències de la protecció d'aquest han d'integrar-se des de les fases preparatòries, en la definició i realització de totes les polítiques i mesures de la Comunitat, i fomentar la participació activa dels agents socioeconòmics.
  
El Sisé Programa d'Acció Comunitari en Matèria de Medi Ambient, establert per la Decisió núm. 1600/2002/CE del Parlament Europeu i del Consell, constitueix en l'actualitat el marc de la política de la Comunitat en matèria de medi ambient, amb l'objectiu de garantir un elevat nivell de protecció i d'aconseguir una dissociació entre pressions mediambientals i creixement econòmic, i està especialment basat en el principi que qui contamina paga, en els principis de cautela i acció preventiva i en el principi de correcció de la contaminació en la seua font.
  
En matèria de residus, la política comunitària adoptada amb la Directiva 91/156/CEE, de 18 de març, per la qual es modifica la Directiva 75/442/CEE, relativa als residus, inclou la necessitat d'adoptar mesures encaminades a limitar la producció de residus, en particular promovent les tecnologies netes, com també la desitjable reutilització dels residus com matèries primeres, al mateix temps que estableix una norma comuna per a tots els residus, si bé per als residus perillosos la Directiva 91/689/CEE, de 12 de desembre, estableix un major control i vigilància.
  
La Llei 10/1998, de 21 d'abril, de Residus, va procedir a l'adequació del nostre dret intern a la moderna concepció de la política de residus que impera en la Unió Europea, i contribuir al mateix temps a la protecció del medi ambient i coordinar la política de residus amb les polítiques econòmica, industrial i territorial, a fi d'incentivar, per aquest ordre, la seua reducció, la reutilització, el reciclatge i altres formes de valorització dels residus.
  
En el marc del mandat global de protecció del medi ambient de l'article 45 de la Constitució, la Generalitat Valenciana, fent ús de la seua competència legislativa sobre la matèria conforme a la Constitució i a l'Estatut d'Autonomia de la Comunitat Valenciana, va dictar la Llei 10/2000, de 12 de desembre, de residus de la Comunitat Valenciana, i el conjunt de les seues disposicions constitueixen l'expressió de la política de residus de la Generalitat, encaminada a la consecució dels objectius de prevenció en la producció de nous residus, disminució de la quantitat produïda i de la perillositat de les substàncies que els componen, valoritzant-los en la mesura que es puga.
  
D'acord amb la política comunitària, estatal i autonòmica descrita en matèria de residus, la Conselleria de Territori i Habitatge, com a continuïtat amb les mesures d'ajudes i subvencions ja iniciades, pretén fomentar la minimització o prevenció en origen de la generació de residus en els processos productius, com també la valorització d'aquests en el procés que els haja generat.
  
En relació amb determinats residus perillosos, concretament els policlorobifelins (PCB) i policloroterfenils (PCT), la Directiva 96/59/CE del Consell, de 16 de setembre, relativa a l'eliminació de PCB i PCT, imposa una sèrie d'obligacions relacionades no sols amb els PCB usats i aparells rebutjats que els continguen, sinó també amb els PCB no usats i aparells en ús. Incorporant al dret intern la Directiva esmentada, es va dictar el Reial Decret 1378/1999, de 27 d'agost, de caràcter bàsic, pel qual s'estableixen mesures per a l'eliminació i la gestió dels policlorobifenils, policloroterfenils i aparells que els continguen, que fixa l'any 2010 com termini màxim per a portar a terme la descontaminació o eliminació, amb l'excepció dels transformadors elèctrics dèbilment contaminats, que podran estar operatius fins al final de la seua vida útil.
  
El règim jurídic aplicable a la gestió, condicions de tractament i eliminació dels mencionats residus, en quant residus perillosos, ve recollit igualment en la Llei 10/2000, de 12 de desembre, de Residus de la Comunitat Valenciana, i pretén la Conselleria de Territori i Habitatge fomentar les activitats de gestió dels policlorobifenils, policloroterfenils i aparells que els continguen, segons queden definits en el Reial Decret 1378/1999, de 27 d'agost.
  
D'altra banda, cal ressaltar la necessitat d'una adequada planificació en la lluita contra el soroll en els nuclis urbans de la Comunitat Valenciana, com també la realització d'un control efectiu per part de l'administració dels nivells de contaminació acústica. En aquest sentit, la Generalitat Valenciana ha aprovat la Llei 7/2002, de 3 de desembre, de la Generalitat Valenciana, de protecció contra la contaminació acústica, que té per objecte prevenir, vigilar i corregir la contaminació acústica per a protegir la salut dels ciutadans de la Comunitat Valenciana i millorar la qualitat del seu medi ambient. La llei parteix de la constatació del problema del soroll com un problema local per la seua pròpia naturalesa, d'ací que la resposta pública haja de vindre fonamentalment de l'àmbit d'actuació de les administracions municipals. La Conselleria de Territori i Habitatge considera, per tant, necessari recolzar les entitats locals en l'exercici de les seues competències de control de l'esmentada contaminació, i incentivar igualment les actuacions de prevenció d'aquesta, a través de subvencions a l'adquisició de material de mesurament de la contaminació acústica per part de les entitats locals.
  
És igualment necessari incentivar les estratègies locals de desenvolupament sostenible, les quals constitueixen la resposta a la crida que la comunitat internacional va realitzar en la Conferència de Nacions Unides sobre Medi Ambient i Desenvolupament, celebrada en 1992 en Rio de Janeiro, per la qual cosa es reconeix a les autoritats locals la importància del paper que poden representar en l'adopció de models de desenvolupament que fan compatibles el benestar social i econòmic amb la protecció i millora del medi ambient local i global. Aquests models es basen en l'Agenda 21, un programa d'acció adoptat en l'esmentada cimera de Rio de Janeiro i en la qual s'inclouen una sèrie de mesures de tota classe a favor de la sostenibilitat. A Europa, un nombre creixent de pobles i ciutats s'adhereixen a la Carta d'Aalborg - compromís adoptat en 1994 per a l'aplicació de l'Agenda 21 a escala local, fruit de la Primera Conferència Europea sobre Ciutats Sostenibles - i s'integren també en la Campanya Europea de Ciutats Sostenibles. A la Comunitat Valenciana, cada vegada són més les entitats locals que han adoptat el seu compromís amb el canvi de paradigma que representa el desenvolupament sostenible, malgrat tot això no en tots els casos aquest compromís inicial s'ha vist culminat per mitjà de l'establiment i l'execució d'accions concretes dirigides a millorar qualsevol dels aspectes de l'actual model de desenvolupament, en part per la complexitat del mateix procés de confecció de l'Agenda 21 local. Per això, la Conselleria de Territori i Habitatge, pretén incentivar no sols la formulació sinó també l'aplicació, per part de l'administració local, dels instruments que afavoreixen la transició cap a la sostenibilitat, entre els quals destaquen les estratègies locals de desenvolupament sostenible en el marc de l'Agenda 21 i l'aplicació pràctica de les mesures derivades del procés de confecció d'aquesta.
  
Les competències en matèria de medi ambient estan assignades a la Conselleria de Territori i Habitatge pel Decret 7/2003, de 21 de juny, del president de la Generalitat, i s'exerceixen les relatives a avaluació i difusió de la qualitat ambiental, tramitació de subvencions en matèria de residus industrials, protecció acústica i desplegament de l'Agenda 21 local, a través de la Direcció General de Qualitat Ambiental, conforme al Decret 119/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la mencionada Conselleria, i l'Ordre de 9 de setembre de 2003 dictada en desenvolupament d'aquest.
  
Per raó de tot el que s'ha esmentat, a proposta de la Direcció General de Qualitat Ambiental, conforme a les atribucions que em confereix l'article 35 de la Llei 5/1983, de 30 de desembre, de Govern Valencià, com també l'article 47 de la Llei d'Hisenda Pública de la Generalitat Valenciana, aprovada per Decret Legislatiu de 26 de juny de 1991, del Consell de la Generalitat Valenciana,
  
ORDENE
  
Article 1. Objecte
  
La present ordre té per objecte convocar per a l'exercici 2004, d'acord amb el que disposa el seu articulat i en les bases que figuren en els annexos corresponents, la concessió de les subvencions que a continuació s'indiquen:
  
1. Subvencions a la minimització en origen i valorització in situ de residus generats en el procés productiu (Annex I). Aplicació pressupostària 45.60.999.02.2.O7310993.
  
2. Subvencions destinades a la gestió dels equips contaminats per PCB (Annex II). Aplicació pressupostària 73.92.035.34.8.Y0213330.
  
3. Subvencions destinades a l'adquisició de material de mesurament de la contaminació acústica per entitats locals de la Comunitat Valenciana (Annex III). Aplicació pressupostària 51.51.047.88.6.P9619714.
  
4. Subvencions destinades a ajuntaments de la Comunitat Valenciana per a estratègies locals de desenvolupament sostenible en el marc de l'Agenda 21 (Annex IV).
  
- Actuació 1: treballs d'ecoauditoria i diagnòstic de l'estat ambiental per a la implantació de l'Agenda 21 local. Aplicació pressupostària 29.99.404.73.7.E9206262.
  
- Actuació 2: accions formatives i de comunicació i accions relatives als processos i documents per a la implantació i execució de l'Agenda 21 local. Aplicació pressupostària 30.29.664.14.3.Y2509261.
  
Article 2. Termini de presentació de sol·licituds
  
El termini de presentació de sol·licituds per a la present convocatòria serà d'un mes a partir de l'entrada en vigència d'aquesta ordre. L'últim dia d'aquest termini serà l'equivalent, en el mes següent, al de la data de publicació de l'ordre en el Diari Oficial de la Generalitat Valenciana.
  
Article 3. Formalització i presentació de sol·licituds
  
3.1. Les sol·licituds es formalitzaran en instància degudament emplenada, dirigida a la Direcció General de Qualitat Ambiental, segons model que s'adjunta a la present ordre per a cada línia de subvenció, acompanyades de la següent documentació a més de la que, en cada cas, s'expressa en el corresponent annex.
  
3.2. Per a les subvencions destinades a la minimització en origen i valorització in situ de residus generats en el propi procés productiu (Annex I) i per a les subvencions destinades a la gestió dels equips contaminats per PCB (Annex II), a més del que indica el paràgraf anterior, s'haurà de presentar la següent documentació:
  
3.2.1. La que acredite la personalitat del sol·licitant:
  
a) Empreses individuals: fotocòpia del document nacional d'identitat.
  
b) Societats civils o comunitats de béns:
  
- Fotocòpia del DNI de tots els socis/comuners.
  
- Fotocòpia de la targeta d'identificació fiscal, CIF.
  
- Fotocòpia de l'escriptura de constitució i modificació, si és el cas.
  
- Autorització original de la resta dels socis/comuners distints a qui presenta la sol·licitud.
  
c) Societats mercantils:
  
- Fotocòpia de la targeta d'identificació fiscal, CIF.
  
- Fotocòpia del DNI del representant que firma la sol·licitud.
  
- Còpia compulsada del poder actual i inscrit en el registre mercantil del representant legal que presenta la sol·licitud.
  
3.2.2. Declaració del representant legal de l'empresa acreditativa de PIME, conforme al que disposa l'article 12 de la present ordre, segons model adjunt 27932, acompanyada de fotocòpia dels següents documents:
  
- Escriptura de constitució o modificació, si és el cas, i dels estatuts vigents registrats.
  
- En el cas que la societat no estiga inscrita, sol·licitud d'inscripció davant del registre mercantil.
  
- Última declaració de l'Impost de Societats o de la declaració resum anual de l'IVA.
  
- Últim TC2.
  
3.3. Amb caràcter general, no serà necessari aportar la documentació administrativa que ja estiga en poder de la Conselleria de Territori i Habitatge per haver presentat en una altra convocatòria o en la mateixa per a una altra línia de subvenció, sempre que es mantinga vigent i no hagen transcorregut més de cinc anys des de la finalització del procediment a què corresponguen. Haurà d'indicar-se expressament en la sol·licitud - apartat observacions ?la data en què va ser presentada, número d'expedient, la convocatòria o la línia de subvenció en què haja sigut presentada.
  
3.4. Els interessats podran presentar les sol·licituds en el Registre General de la Conselleria de Territori i Habitatge en el carrer de Francesc Cubells, núm. 7 de València, com també en els serveis territorials d'aquesta situats a Alacant (carrer de Churruca, 29), Castelló de la Plana (avinguda dels Germans Bou, 47), i València (carrer de Gregori Gea, 27), o en qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
En el cas que s'optara per presentar la sol·licitud en una oficina de Correus, haurà de fer-se en sobre obert perquè siga datada i segellada per l'oficina de Correus abans de ser certificada.
  
3.5. L'admissió a tràmit d'una sol·licitud de subvenció no generarà cap compromís de concessió d'aquella.
  
3.6. La Direcció General de Qualitat Ambiental podrà demanar de la persona sol·licitant l'aportació de tots aquells documents o dades complementàries que estime necessaris per a la resolució de l'expedient, en particular l'ampliació de la documentació tècnica presentada en cas de considerar-se insuficient per a la seua adequada valoració, com també l'acreditació dels requisits a què es refereix la documentació administrativa.
  
Article 4. Esmena de les sol·licituds
  
Quan la sol·licitud no reunisca els requisits o no s'acompanye la documentació que d'acord amb el corresponent annex d'aquesta ordre resulte exigible o es considere necessària per a resoldre, de conformitat amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es requerirà la persona sol·licitant perquè en el termini de 10 dies esmene la falta o adjunte els documents preceptius, amb indicació que, si no ho fa així, es considerarà que desisteix de la seua petició, després de la resolució que haurà de ser dictada en els termes previstos en l'article 42 de l'esmentada llei.
  
L'esmentada resolució serà dictada per la Direcció General de Qualitat Ambiental, d'acord amb la Resolució de 13 d'agost de 2003, del conseller de Territori i Habitatge, sobre delegació de l'exercici de competències en determinats òrgans de la Conselleria (DOGV núm. 4.571, de 22.08.2003).
  
Article 5. Valoració i proposta de resolució
  
La valoració de les sol·licituds presentades en cada una de les línies de subvenció convocades es realitzarà per una comissió avaluadora d'acord amb el que preveu el corresponent annex.
  
Una vegada formalitzats els actes d'instrucció corresponents, la comissió elevarà al director general de Qualitat Ambiental la proposta de concessió de subvencions, la qual contindrà les sol·licituds desestimades i el motiu de la desestimació, les sol·licituds estimades, la quantia subvencionable i l'import de l'ajuda que s'ha de concedir a cada beneficiari, i s'indicaran els percentatges finalment aplicables per a la seua determinació.
  
Article 6. Resolució
  
Correspon al director general de Qualitat Ambiental resoldre sobre la concessió de les subvencions convocades, per delegació del conseller de Territori i Habitatge, conforme a la Resolució de 13 d'agost de 2003, sobre delegació de l'exercici de competències en determinats òrgans de la Conselleria (DOGV núm. 4.571, de 22.08.2003).
  
La relació de beneficiaris de cada línia de subvenció serà objecte de publicació en el Diari Oficial de la Generalitat Valenciana. La resolució inclourà també la quantia subvencionable que s'ha de justificar, l'import de l'ajuda concedida a cada beneficiari, s'indicaran els percentatges o quanties unitàries aplicats per a la seua determinació, com també el termini o data límit per a la presentació de les sol·licituds de cobrament i documentació justificativa de les subvencions concedides.
  
La resolució per la qual es desestimen determinades sol·licituds serà objecte de notificació a les persones interessades.
  
El termini màxim per a resoldre les sol·licituds d'ajuda en les distintes línies convocades per la present ordre, serà de tres mesos comptadors des de la data de la finalització del termini de presentació de sol·licituds. Transcorregut l'esmentat termini sense haver notificat resolució expressa, els interessats podran entendre desestimades les seues sol·licituds per silenci administratiu en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, com també en l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Article 7. Sol·licituds de cobrament de les subvencions concedide
  
7.1. Per al cobrament de la subvenció, el beneficiari haurà de presentar, en el termini que establisca la corresponent resolució de concessió, termini que no excedirà del 15 de novembre de 2004, la corresponent sol·licitud de cobrament dirigida a la Direcció General de Qualitat Ambiental, segons model d'instància que s'adjunta a la present ordre per a cada línia de subvenció, acompanyada de la documentació establerta en el respectiu annex.
  
7.2. La Direcció General de Qualitat Ambiental podrà, en qualsevol moment, efectuar les comprovacions necessàries encaminades a verificar la realització de les actuacions subvencionades o requerir a la persona beneficiària la presentació de qualsevol documentació encaminada a l'esmentada verificació.
  
7.3. Si es considera que alguna de les sol·licituds no reuneix els requisits necessaris o no s'acompanya tota la documentació exigible o, si és el cas, s'estima necessari l'aportació de qualsevol documentació encaminada a verificar la realització de les actuacions subvencionables o els costos imputats a aquestes, es concedirà a la persona beneficiària un termini de 10 dies per a la presentació, transcorregut el qual es podrà declarar que ha perdut el seu dret al tràmit, de conformitat amb el que disposa l'article 76 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
La resolució en què es tinga per transcorregut el termini, perdent el beneficiari el seu dret al tràmit, i el consegüent dret al cobrament, total o parcial, de la subvenció concedida, serà dictada pel director general de Qualitat Ambiental, per delegació del conseller de Territori i Habitatge d'acord amb el que estableix la disposició final segona de la present ordre.
  
Article 8. Forma d'acreditar les despeses efectuades i estar al corrent en les obligacions tributàries i amb la Seguretat Social.
  
Els beneficiaris de subvencions a la minimització i valorització in situ de residus (Annex I), i de les subvencions destinades a la gestió d'equips que contenen PCB (Annex II), hauran de presentar, a més de la documentació establerta en l'annex corresponent, la següent:
  
8.1. Justificació de les despeses efectuades. Totes les despeses hauran de justificar-se per mitjà de l'aportació de factures originals o còpies compulsades.
  
La justificació del cost subvencionable del projecte es farà pels següents mitjans, i es tindrà en compte que les factures presentades per a la justificació dels projectes hauran de complir allò que s'ha disposat pel Reial Decret 2.402/1985, de 18 de desembre, pel qual es regula el deure d'expedir i de lliurar factura que incumbeix als empresaris i als professionals, i la resta de normativa vigent:
  
- Si es paga al comptat es presentarà factura definitiva i rebut del pagament d'aquesta. En cas d'emetre's aquests dos en el mateix document, haurà d'aparéixer en la factura el rebut amb firma llegible o s'indicarà la persona que firma, i, si és el cas, segell de l'entitat emissora de la factura.
  
- Si es paga per mitjà de contracte de lísing (en aquest cas haurà de ser amb opció de compra), el beneficiari haurà de presentar el contracte de lísing o còpia d'aquest certificada per l'entitat financera, i còpia legitimada de les factures que estiguen en poder d'aquella, corresponents als béns adquirits, perquè puga verificar-se que el finançament correspon precisament als esmentats béns.
  
- Si es paga per mitjà d'efectes ajornats (lletres o pagarés), s'aportarà factura definitiva i efectes vençuts i pagats, i podran acceptar-se els ajornaments encara no vençuts quan s'aporte la factura juntament amb un escrit del proveïdor indicant que disposa d'efectes (i el seu import) per a fer efectiu el pagament de l'esmentada factura. En el moment es faça efectiu el pagament haurà d'aportar-se extracte de compte bancari, justificant de transferència, o qualsevol document que ho acredite, en els quals conste clarament la persona destinatària del pagament, que haurà de ser la persona o empresa que va emetre la factura.
  
- En cas de pagaments en moneda estrangera es presentarà document bancari acreditant el contravalor en euros en la data de l'operació.
  
- Qualsevol altre cas haurà de ser analitzat singularment.
  
8.2. Les empreses que reben una ajuda per concepte i any superior a 1.803,04 euros, hauran de presentar acreditació d'estar al corrent en les obligacions tributàries i amb la Seguretat Social, conforme al que estableix l'apartat cinqué de l'article tercer de l'Ordre de 30 de maig de 1996, de la Conselleria d'Economia i Hisenda, sobre la forma d'acreditar pels beneficiaris de subvencions, l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana (DOGV núm. 2775, de 21 de juny de 1996). A l'efecte hauran de presentar la següent documentació: original o còpia compulsada dels certificats de l'Agència Estatal d'Administració Tributària i de la Conselleria d'Economia, Hisenda i Ocupació de la Generalitat Valenciana quant a les obligacions tributàries i certificat de la Tresoreria General de la Seguretat Social quant a les obligacions amb la Seguretat Social.
  
Article 9. Recursos
  
Les resolucions adoptades pel director general de Qualitat Ambiental, en adoptar-se per delegació indicaran expressament aquesta circumstància i es consideraran dictades per l'òrgan que delegue, i esgotaran la via administrativa. Contra aquestes resolucions es podrà interposar recurs contenciós administratiu en el termini de dos mesos, comptadors des de l'endemà de la seua publicació o notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició del recurs potestatiu de reposició, en el termini d'un mes des de l'endemà de la publicació o la notificació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Article 10. Obligacions dels beneficiaris
  
Els beneficiaris de les subvencions hauran de:
  
1. Realitzar l'activitat o adoptar el comportament que fonamenta la concessió de la subvenció.
  
2. Acreditar la realització de l'activitat o l'adopció del comportament, com també el compliment dels requisits i condicions que determinen la concessió o gaudi de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, altres ajudes sol·licitades o concedides per a la mateixa finalitat per altres administracions o ens públics.
  
L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
  
Article 11. Compatibilitat i acumulació d'ajudes
  
Les subvencions incloses en la present ordre seran compatibles entre si i amb qualssevol altres pel mateix concepte, haurà de respectar-se, no obstant això, el que disposen els apartats següents:
  
a) L'import de les subvencions regulades en la present ordre en cap cas podrà ser de tal quantia que, aïlladament o en concurrència amb altres subvencions o ajudes d'altres administracions públiques o d'altres ens públics o privats, supere el cost de l'activitat que ha de desenvolupar la persona beneficiària.
  
b) En el cas de les subvencions a la minimització i valorització in situ de residus (Annex I), incloses en el règim d'ajudes regionals per a la protecció del medi ambient, l'import acumulat de les ajudes previstes en aquesta ordre i les reconegudes o percebudes d'altres administracions públiques o d'altres ens públics, haurà de respectar els límits màxims autoritzats per la Comissió Europea en el règim esmentat. Els esmentats límits, considerant que les beneficiàries únicament poden ser PIME, són els següents:
  
- Assessorament en matèria de gestió ambiental (projectes de minimització i valorització de residus): 50%.
  
- Inversions en tecnologies netes: 57% per a la província de València, 55% per a Castelló i 60% per a Alacant.
  
Article 12. Concepte de PIME
  
Als efectes de la present ordre, es consideraran xicotetes i mitjanes empreses (PIME), segons la recomanació de la Comissió Europea (DOCE núm. L107/4, de 30 d'abril de 1996), les unitats econòmiques amb personalitat física o jurídica que reunisquen els següents requisits:
  
a) que col·loquen a menys de 250 treballadors,
  
b) que tinguen un volum de negocis anual no superior a 40 milions d'euros, o bé un balanç general no superior a 27 milions d'euros.
  
c) que complisquen el criteri d'independència, i s'entendrà per empreses independents aquelles en què el 25% o més del seu capital o dels seus drets de vot no pertanga a una altra empresa, o conjuntament a diverses empreses que no responguen a la definició de PIME. Aquest límit podrà superar-se en els casos següents:
  
- Si l'empresa pertany a societats públiques de participació, societats de capital risc o a inversors institucionals, sempre que aquestes no exercisquen, individualment o conjuntament, cap control sobre l'empresa.
  
- Si el capital està distribuït de tal forma que no és possible determinar qui el posseeix i si l'empresa declara que pot legítimament presumir que el 25% o més del seu capital no pertany a una altra empresa o conjuntament a diverses empreses que no responen a la definició de PIME.
  
DISPOSICIÓ ADDICIONAL
  
Única
  
L'eficàcia de la present convocatòria d'ajudes queda condicionada a l'existència en el pressupost de la Generalitat Valenciana per al 2004 de crèdit adequat i suficient de conformitat amb el que disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa.
  
A l'efecte, es publicarà en el Diari Oficial de la Generalitat Valenciana la resolució de la Conselleria de Territori i Habitatge en què es determinen les línies pressupostàries definitives i la quantia global màxima d'aquestes.
  
D'acord amb la mencionada Ordre de 26 de setembre de 1994, tots els actes dictats en els expedients de subvenció que es convoquen per la present ordre, s'entendran condicionats que, en dictar la corresponent resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
  
DISPOSICIONS FINALS
  
Primera
  
En tot allò no regulat en aquesta ordre, cal ajustar-se al que disposa el Decret Legislatiu de 26 de juny de 1991, de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana.
  
Segona
  
En l'àmbit de la present ordre, s'atribueixen a la Direcció General de Qualitat Ambiental les facultats delegades en les direccions territorials de la conselleria incloses en l'article primer, D) «Transferències corrents o de capital», apartat 1, de la Resolució de 13 d'agost de 2003, sobre delegació de l'exercici de competències en determinats òrgans de la conselleria (DOGV núm. 4.571, de 22.08.2003).
  
Tercera
  
La present ordre entrarà en vigència l'endemà de la seua publicació en el Diari Oficial de la Generalitat Valenciana.
  
Quarta
  
Contra la present ordre, que posa fi a la via administrativa, es podrà interposar recurs contenciós administratiu en el termini de dos mesos, comptadors des de l'endemà de la publicació, davant de la sala contenciosa administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
Tot això sense perjudici de la interposició de recurs potestatiu de reposició davant de l'autoritat que dicta l'acte, en el termini d'un mes des del següent al de la seua publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
València, 17 de desembre de 2003
  
El conseller de Territori i Habitatge,
  
RAFAEL BLASCO CASTANY
  
Annex I
  
Bases de les subvencions per a la minimització en origen i valorització in situ de residus generats en el mateix procés productiu
  
Base 1. Beneficiaris
  
Podran ser beneficiaris d'aquestes subvencions les xicotetes i mitjanes empreses (PIME) que desenvolupen, en un o diversos centres, una activitat industrial o de serveis.
  
S'entendrà per activitat industrial la recollida en les seccions C i D de la classificació d'activitats econòmiques en la Unió Europea (codis NACE, Reglament (CEE) núm. 3037/90 del Consell, de 9 d'octubre de 1990, relatiu a la nomenclatura estadística d'activitats econòmiques de la Comunitat Europea - DOCE núm. L 293, de 24.10.93).
  
Base 2. Objecte i àmbit
  
Únicament podran ser objecte de subvenció les actuacions i/o inversions incloses en la base 4 en matèria de minimització en origen i valorització in situ de residus generats en el mateix procés productiu per les xicotetes i mitjanes empreses en el centre o centres radicats a la Comunitat Valenciana.
  
Als efectes d'aquesta ordre s'entendrà per:
  
- Minimització en origen: el resultat d'aplicar un conjunt de mesures de prevenció destinades a evitar en origen la generació de residus o a aconseguir la seua reducció, o la de la quantitat de substàncies perilloses o contaminants presents en ells.
  
No es considerarà minimització en origen la modificació, ampliació o construcció de depuradores d'aigües residuals, ni tan sols els equips i les instal·lacions per a condicionament dels fangs resultants.
  
- Valorització in situ: l'aprofitament dels recursos continguts en els residus en la mateixa activitat que els ha generat, per mitjà de la recuperació, la regeneració, la reutilització i el reciclatge, sense posar en perill la salut humana i sense utilitzar mètodes que puguen causar perjudicis al medi ambient.
  
No es considerarà valorització in situ la cessió de residus de l'empresa sol·licitant a una altra per a la seua utilització com matèria primera per aquesta última.
  
Base 3. Exclusions
  
No seran objecte de subvenció:
  
- Les inversions de substitució d'equips i instal·lacions que no contribuïsquen significativament a la minimització de residus, com també la part de les inversions que, encara que compleixen el requisit anterior, redunde en un augment de la capacitat de producció existent.
  
- Les operacions de gestió de residus sòlids i aigües residuals pròpies o de tercers, amb independència de la seua naturalesa i procedència, ni tampoc les actuacions de final de línia, açò és, les destinades a depurar les aigües residuals o a tractar els residus sòlids generats en l'activitat, fins i tot els fangs resultants del tractament d'aigües.
  
- Les actuacions destinades a corregir les emissions atmosfèriques, ni les de millora del medi ambient industrial, ni de prevenció de riscos laborals dels treballadors de l'empresa, ni tampoc les substitucions o modificacions de calderes per canvi de combustible o font d'energia.
  
- L'adquisició de maquinària, tant fixa com mòbil, i la realització d'instal·lacions per al tractament de residus inerts, tant terres i àrids com runes, i altres residus de construcció i demolició.
  
- Adquisició i instal·lació d'equips de transport, tant per a matèries com per a persones, fins i tot dins del mateix centre productiu.
  
- La redacció de plans empresarials de prevenció en l'àmbit de la Llei 11/1997, de 24 d'abril, d'envasos i residus d'envasos i el seu reglament de desenvolupament i execució aprovat per Reial Decret 782/1998, de 30 d'abril.
  
- La redacció de plans de prevenció i reducció de residus perillosos, segons el que disposa l'article 45 de la Llei 10/2000, de 12 de desembre, de residus de la Comunitat Valenciana, i en la disposició addicional segona del Reial Decret 952/1997, de 20 de juny.
  
Base 4. Actuacions subvencionables
  
Es podran concedir ajudes per a qualsevol de les actuacions recollides a continuació realitzades entre l'1 de gener de 2004 i el 31 d'octubre de 2004.
  
4.1. Projectes de minimització i valorització de residus. El projecte haurà de contindre, com a mínim, els següents punts:
  
- Identificació i caracterització, tant qualitativa com quantitativa, de tots els residus generats per l'empresa, i classificar-los com perillosos, no perillosos o inerts.
  
- Estudi d'alternatives i mesures per a la minimització en origen o valorització in situ de cadascun dels residus.
  
- Conclusions obtingudes en el projecte en referència a les millors mesures que s'han d'adoptar per part de l'empresa, i identificar la quantia de les inversions necessàries per a la seua posada en marxa i particularitzant per a cada tipus de residu.
  
4.2. Execució d'inversions en tecnologies netes: inversions en tecnologies netes i millors tècniques disponibles per a evitar o, quan no siga possible, reduir en origen la generació de residus o de la quantitat de substàncies perilloses o contaminants presents en aquests, com també per a la valorització in situ, aprofitant els recursos continguts en aquests.
  
Concretament, les actuacions que s'han de subvencionar en matèria d'inversions en tecnologies netes per a minimització de residus consistiran en implantacions o modificacions dels processos productius, per la introducció de nous equips o instal·lacions, l'objecte específic de les quals siga reduir significativament la quantitat de residus sòlids o la càrrega contaminant de les aigües de procés de l'empresa sol·licitant.
  
Respecte a les inversions en tecnologies netes per a valorització de residus, les actuacions que s'han de subvencionar consistiran en la introducció de nous equips o instal·lacions l'objecte específic de les quals siga l'aprofitament dels residus en els mateixos processos productius on han sigut generats, sempre que la capacitat nominal resulte d'acord amb les necessitats reals de l'empresa sol·licitant.
  
Base 5. Quantia màxima de les subvencions
  
5.1. Sense perjudici del que estableixen els apartats següents de la present base, les ajudes podran concedir-se fins als percentatges màxims que es detallen a continuació, segons l'actuació projectada:
  
- Per als projectes de minimització i valorització de residus: fins al 40% dels costos subvencionables, amb un import màxim subvencionable de 4.500 e per empresa.
  
- Per a les inversions en tecnologies netes: fins al 30% dels costos subvencionables, amb un import màxim subvencionable de 200.000 e per empresa.
  
5.2. Els percentatges d'ajuda previstos podran incrementar-se quan l'import total corresponent a les sol·licituds estimades que resulte de l'aplicació d'aquells siga inferior al crèdit pressupostari disponible en l'exercici, i respectar en qualsevol cas tant el límit de la consignació pressupostària com els màxims autoritzats per la Comissió Europea indicats en l'article 11.b) de la present ordre.
  
Base 6. Costos subvencionables
  
- Projectes de minimització i valorització de residus: despeses d'assessorament, consultoria, enginyeria i contractació de serveis externs per a l'elaboració del projecte.
  
- Tecnologies netes de minimització en origen o valorització in situ: despeses d'adquisició de maquinària i equips, accessoris i instal·lació necessària per a la seua posada en funcionament (connexions d'energia elèctrica, gas, aigua, i altres fluids, si és el cas).
  
Base 7. Costos i inversions no subvencionables
  
7.1. L'IVA satisfet per l'adquisició de béns o serveis facturats i en general qualsevol impost pagat pel beneficiari.
  
7.2. Despeses financeres de qualsevol naturalesa.
  
7.3. Adquisició de terrenys, construcció d'edificis i naus industrials i obra civil.
  
7.4. Despeses en estudis i anàlisis prèvies per a comprovar el funcionament de les inversions una vegada realitzades, fins i tot les despeses derivades de l'emissió del certificat acreditatiu de l'execució del projecte.
  
7.5. Despeses en concepte de material fungible, material consumible d'informàtica, telèfon, fax, aigua i llum.
  
7.6. Despeses d'analítiques, caracteritzacions de residus, assajos i proves pilot a nivell experimental, fins i tot a escala industrial, en tecnologies per a la minimització en origen o valorització in situ de residus.
  
7.7. Qualssevol altres despeses que no estiguen definides o que no tinguen com a finalitat l'objecte de la subvenció, com també les no imputables directament als projectes.
  
Base 8. Sol·licituds i documentació
  
Les sol·licituds es formalitzaran segons model que s'adjunta en el present annex (model 27148) i hauran d'anar subscrites pel representant legal de l'empresa.
  
Les sol·licituds hauran d'indicar les actuacions que s'han de desenvolupar en el període objecte de subvenció, de l'1 de gener de 2004 al 31 d'octubre de 2004, com també el pressupost d'aquestes, i hauran d'anar acompanyades de la següent documentació:
  
1. La que acredite la personalitat del sol·licitant, i presentar els documents previstos en l'article 3.2.1 de la present ordre.
  
2. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció (model 27102).
  
3. Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent (model 27843).
  
4. Declaració del representant legal de l'empresa acreditativa de PIME, conforme al que disposa l'article 12 de la present ordre segons model adjunt 27843, acompanyada de fotocòpia dels documents indicats en l'article 3.2.2 d'aquesta ordre.
  
5. Fotocòpia de l'últim rebut del IAE, o, si no n'hi ha, alta d'aquest, llevat que el sol·licitant estiga exempt de l'esmentat impost, en aquest cas haurà de presentar-se acreditació de l'exempció.
  
6. En el cas que les actuacions es referisquen a residus perillosos, haurà d'aportar-se fotocòpia de l'autorització com a productor de residus perillosos o inscripció en el registre de xicotets productors de residus perillosos.
  
7. En el cas que les actuacions projectades es destinen a reduir la càrrega contaminant present en les aigües residuals, haurà d'aportar-se còpia compulsada de l'autorització d'abocaments atorgada per l'organisme competent, segons el mitjà receptor.
  
8. Memòria descriptiva de l'actuació per a la qual se sol·licita la subvenció, acompanyada del seu corresponent pressupost, convenientment desglossat per partides de despeses subvencionables conforme es defineixen en la base 6 d'aquest annex.
  
En particular, per a la redacció de projectes de minimització i valorització de residus, la memòria descriptiva inclourà com a mínim els següents aspectes:
  
- Cronograma de les distintes etapes, amb el compromís per part del representant legal de l'empresa de finalització de l'actuació abans del termini establert en aquesta mateixa base.
  
- Pressupost desglossat per a cada una de les etapes.
  
- Consultoria externa encarregada de la realització del projecte.
  
Per a la realització d'inversions en tecnologies netes, la memòria descriptiva inclourà com a mínim els següents aspectes:
  
- Activitat de l'empresa i problemàtica mediambiental existent abans de la inversió, com també el posterior efecte d'aquesta quant a la minimització en origen o valorització in situ de residus.
  
- Resultats que s'esperen aconseguir, s'indicaran els percentatges i quantitats previstes de minimització i valorització in situ de residus, en comparació amb la situació inicial, abans de la inversió, degudament quantificada, segons model adjunt (model 27030) subscrit pel representant legal de l'empresa.
  
- Descripció bàsica de les característiques tècniques dels equips i instal·lacions necessàries.
  
- Pressupost detallat, amb els costos d'adquisició i muntatge de cada una de les màquines, equips i instal·lacions que s'han de realitzar, preferiblement s'adjuntarà relació completa de proveïdors previstos.
  
- Cronograma de subministrament i muntatge de la maquinària, equips i instal·lacions que s'han de realitzar amb el compromís per part del representant legal de l'empresa de finalització de l'actuació abans del termini establert en aquesta mateixa base.
  
Base 9. Valoració
  
9.1. La valoració dels expedients es realitzarà per una comissió avaluadora, presidida per la cap de l'Àrea de Residus, o persona que designe, i formada per la secretària general administrativa, o persona que designe, el cap del Servei de Residus Industrials, i almenys un tècnic de l'esmentada àrea, tots ells de la Conselleria de Territori i Habitatge.
  
9.2. Per a la valoració de les sol·licituds es tindran en compte els següents criteris conforme al següent ordre de prioritat:
  
1r) Projectes de minimització i valorització de residus.
  
2n) Inversions per a minimització de residus, de major a menor percentatge o quantitat de minimització.
  
3r) Inversions per a valorització in situ de residus, de major a menor percentatge o quantitat de valorització.
  
9.3. D'acord amb els mencionats criteris, la comissió proposarà les sol·licituds estimades i l'import que s'ha de concedir a cada beneficiari per aplicació dels percentatges màxims previstos en la base 5.1.
  
En el supòsit que, per aplicació dels esmentats percentatges màxims, el total de les subvencions supere el límit de la consignació pressupostària disponible en l'exercici, la comissió avaluadora proposarà els percentatges que s'han d'aplicar per a respectar l'esmentat límit.
  
En el cas que, aplicant els percentatges màxims previstos, l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar l'increment d'aquells respectant els límits màxims autoritzats per la Comissió Europea indicats en l'article 11.b) d'aquesta ordre, com també el límit de la consignació pressupostària.
  
En cas d'acumulació d'aquestes ajudes amb altres ajudes públiques percebudes o concedides per a la mateixa actuació per a la qual se sol·licita subvenció, l'import total acumulat no podrà superar els màxims autoritzats per la Comissió Europea, en aquest cas, la comissió avaluadora proposarà, respecte al sol·licitant en què concórrega l'esmentada circumstància, el reconeixement de la subvenció en el percentatge corresponent per a respectar aquests màxims.
  
Base 10. Cobrament de la subvenció
  
10.1. Per al cobrament de la subvenció, el beneficiari haurà de presentar, d'acord amb el que estableix l'article 7.1 de la present ordre, la corresponent sol·licitud de cobrament segons model d'instància que s'adjunta en el present annex (model 27567), acompanyada de la següent documentació:
  
10.1.1. Documentació acreditativa de l'execució del projecte subvencionat:
  
a) Projectes de minimització i valorització de residus: Es presentarà un original complet de l'estudi realitzat firmat per l'autor, com també pel representant legal de l'empresa, no podran al·legar-se raons de confidencialitat, en el qual hauran de figurar les conclusions de l'estudi, quant a les mesures que s'han d'adoptar per part de l'empresa per a la minimització en origen o valorització in situ de residus, i es valorarà si és el cas les inversions necessàries per a cada tipus de residus.
  
b) Inversions en tecnologies netes:
  
- Els beneficiaris que reben una ajuda igual o inferior a 6.000 e, hauran de presentar declaració sota jurament o promesa emesa pel representant legal de l'empresa en què es faça constar:
  
a) La posada en marxa de l'actuació subvencionada.
  
b) El compliment de la normativa vigent sobre producció i possessió de residus que es deriva de les obligacions establertes en els capítols I, III i IV del títol III de la Llei 10/1998, de 21 d'abril, de Residus, i en el capítol I del títol III de la Llei 10/2000, de 12 de desembre, de Residus de la Comunitat Valenciana.
  
c) Resultats assolits, s'indicaran els percentatges i quantitats de residus efectivament minimitzats o valorats, degudament quantificats, després de la posada en marxa de la inversió subvencionada, en comparació amb la situació inicial, segons model adjunt (model 27717).
  
- Els beneficiaris que reben una ajuda superior a 6.000 e, hauran de presentar un certificat emés per una entitat d'inspecció acreditada per ENAC, en qualitat ambiental, que acredite els aspectes relacionats en els apartats a) i b) del punt anterior. També, quant a l'apartat c), hauran de presentar la declaració inclosa en el model adjunt (model 27284) subscrita pel representant legal de l'empresa i amb el vistiplau de l'entitat d'inspecció, la qual acreditarà amb la seua firma la supervisió i comprovació dels resultats aconseguits.
  
10.1.2. Justificació de les despeses efectuades conforme al que estableix l'article 8.1 de la present ordre.
  
En qualsevol cas, únicament s'abonarà la totalitat de la subvenció si el cost subvencionable del projecte ha sigut justificat íntegrament; en un altre cas, només s'abonarà la part de la subvenció proporcional als justificants de despesa o inversió aportats, i es dictarà pel director general de Qualitat Ambiental, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció en la quantia no justificada.
  
10.1.3. En el cas que hi haja alguna variació, a data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar de nou el model 27121 actualitzat.
  
En cas contrari, bastarà presentar declaració efectuada pel representant legal de l'empresa, en la qual es faça constar que no han existit variacions respecte a la situació inicial declarada amb caràcter previ a la concessió de la subvenció.
  
10.1.4. Acreditació d'estar al corrent en les obligacions tributàries i amb la Seguretat Social en el supòsit i conforme al que estableix l'article 8.2 de la present ordre.
  
10.2. En el cas de concurrència d'ajudes reconegudes o concedides per altres administracions o ens públics l'acumulació de les quals supere els límits màxims autoritzats per la Comissió Europea en el règim d'ajudes per a la protecció del medi ambient, indicats en l'article 11.b) de la present ordre, el director general de Qualitat Ambiental, respecte a la persona beneficiària en què concórreguen les ajudes, dictarà, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció concedida, en la seua totalitat o en la quantia corresponent per a respectar els mencionats límits màxims, i serà objecte de notificació a aquest.
  
Annex II
  
Bases de les subvencions destinades a la gestió dels equips contaminats per PCB
  
Base 1. Beneficiaris
  
Podran ser beneficiaris d'aquesta subvenció les xicotetes i mitjanes empreses per a gestionar els policlorobifenils, policloroterfenils i aparells que els continguen, segons queden definits en el Reial Decret 1378/1999, de 27 d'agost, pel qual s'estableixen mesures per a l'eliminació i gestió d'aquests (BOE núm. 206, de 28 d'agost de 1999).
  
Base 2. Objecte i actuació subvencionable
  
Seran objecte de subvenció els costos derivats de la gestió dels policlorobifenils, policloroterfenils i aparells que els continguen, per les xicotetes i mitjanes empreses en el centre o centres radicats a la Comunitat Valenciana, des de l'1 de gener fins al 31 d'octubre de 2004.
  
A l'efecte, es comprovarà especialment la inclusió dels residus citats en l'inventari de la Comunitat Valenciana de policlorobifenils, policloroterfenils i aparells que els continguen, d'acord amb el que estableixen els articles 4, 5 i 6 del Reial Decret 1378/1999 citat en la base 1.
  
Base 3. Quantia màxima de les subvencions
  
3.1. La quantia màxima de la subvenció que s'ha d'atorgar a cada sol·licitant serà del 60% del cost total de la gestió dels policlorobifenils, policloroterfenils i aparells que els continguen, i no podrà excedir de 6.000 e l'import concedit a cada sol·licitant.
  
3.2. El percentatge d'ajuda previst podrà incrementar-se o, si és el cas, reduir-se, segons la consignació pressupostària disponible en l'exercici, i es respectarà en tot cas el límit d'aquesta com també el límit per beneficiari establert en l'apartat anterior.
  
Base 4. Despeses no subvencionables
  
No podran ser objecte d'aquesta subvenció les despeses d'adquisició dels equips que substituïsquen els eliminats.
  
Base 5. Sol·licituds i documentació
  
Les sol·licituds es formalitzaran segons model que s'adjunta en el present annex (model 27006) i hauran d'anar subscrites pel representant legal de l'empresa.
  
Les sol·licituds hauran d'indicar els aparells que es gestionaran en el període objecte de subvenció (de l'1 de gener al 31 d'octubre de 2004), el cost de l'esmentada gestió i la subvenció sol·licitada per aplicació del percentatge màxim previst en la base 3.1, i hauran d'anar acompanyades de la següent documentació:
  
1. La que acredite la personalitat de la persona sol·licitant, i presentaran els documents previstos en l'article 3.2.1 de la present ordre.
  
2. Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció (model 27893).
  
3. Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent (model 27797).
  
4. Declaració del representant legal de l'empresa acreditativa de PIME, conforme al que disposa l'article 12 de la present ordre segons model adjunt 27319, acompanyada de fotocòpia dels documents indicats en l'article 3.2.2 d'aquesta ordre.
  
5. Fotocòpia de l'últim rebut del IAE, o, si no n'hi ha, alta d'aquest, llevat que el sol·licitant estiga exempt de l'esmentat impost, en aquest cas haurà de presentar-se acreditació de l'exempció.
  
Base 6. Valoració
  
6.1. La valoració dels expedients es realitzarà per una comissió avaluadora, presidida per la cap de l'Àrea de Residus, o persona que designe, i formada per la secretària general administrativa, o persona que designe, el cap del Servei de Residus Industrials, i almenys un tècnic de la mencionada àrea, tots ells de la Conselleria de Territori i Habitatge.
  
6.2. La comissió proposarà les sol·licituds estimades i l'import que s'ha de concedir a cada beneficiari per aplicació del percentatge màxim i fins al límit per beneficiari previst en la base 3.1.
  
En el cas que el total de les subvencions supere el límit de la consignació pressupostària disponible en l'exercici, la comissió avaluadora proposarà els percentatges que s'han d'aplicar per a respectar l'esmentat límit.
  
En el supòsit que l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar l'increment d'aquell respectant el límit de la consignació pressupostària.
  
Respecte d'aquells sol·licitants en els quals concórreguen ajudes reconegudes o percebudes d'altres administracions o ens públics o privats per a la mateixa actuació per a la qual se sol·licita subvenció, que en concurrència amb la que li correspondria d'acord amb les presents bases supere el cost de l'actuació que ha de desenvolupar el beneficiari, la comissió avaluadora proposarà respecte d'aquest el reconeixement de la subvenció en el percentatge corresponent per a no superar el citat cost, conforme al que preveu l'article 11.a) de la present ordre.
  
Base 7. Cobrament de la subvenció
  
7.1. Per al cobrament de la subvenció, el beneficiari haurà de presentar, d'acord amb el que estableix l'article 7.1 de la present ordre, la corresponent sol·licitud de cobrament segons model d'instància que s'adjunta en el present annex (model 27905), en la qual s'indiquen els equips gestionats i el cost definitiu de l'esmentada gestió, acompanyada de la següent documentació:
  
a) Documentació justificativa de la gestió dels aparells que contenen PCB:
  
- Còpia compulsada dels documents de control i seguiment.
  
- Còpia compulsada de la declaració per la qual es comunica la gestió de l'aparell inclòs en l'inventari.
  
b) Justificació de les despeses efectuades conforme al que estableix l'article 8.1 d'aquesta ordre.
  
En qualsevol cas, únicament s'abonarà la totalitat de la subvenció si el cost subvencionable del projecte ha sigut justificat íntegrament; en un altre cas, només s'abonarà la part de la subvenció proporcional als justificants de despesa aportada, i es dictarà pel director general de Qualitat Ambiental, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció en la quantia no justificada.
  
c) En el cas que hi haja alguna variació, a data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada per a la mateixa actuació objecte de subvenció, s'haurà d'aportar de nou el model 27998 actualitzat.
  
En cas contrari, bastarà presentar declaració efectuada pel representant legal de l'empresa, en la qual es faça constar que no han existit variacions respecte a la situació inicial declarada amb caràcter previ a la concessió de la subvenció.
  
d) Acreditació d'estar al corrent o exempt de les seues obligacions tributàries i amb la Seguretat Social en el supòsit i conforme al que estableix l'article 8.2 de la present ordre.
  
7.2. En el cas de concurrència d'ajudes percebudes o concedides per altres administracions o ens públics o privats l'acumulació de les quals supere el cost total de l'activitat subvencionada realitzada pel beneficiari, d'acord amb l'article 11 a) de la present ordre, el director general de Qualitat Ambiental, respecte a la persona beneficiària en què concórreguen les ajudes, dictarà per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció concedida, en la seua totalitat o en la quantia corresponent per a respectar l'esmentat, serà objecte de notificació a aquest.
  
Annex III
  
Bases de les subvencions destinades a l'adquisició de material de mesurament de la contaminació acústica per entitats locals de la Comunitat Valenciana.
  
Base 1. Beneficiaris
  
Podran ser beneficiaris d'aquesta subvenció les entitats locals de la Comunitat Valenciana que realitzen l'adquisició del material que es menciona en la base 2.
  
Base 2. Objecte i actuació subvencionable
  
Serà objecte de subvenció l'adquisició, per part de les entitats locals de la Comunitat Valenciana, des de l'1 de gener fins al 31 d'octubre de 2004, aquests dos inclusivament, del següent material de mesurament de la contaminació acústica:
  
- Sonòmetres
  
- Sonòmetres integradors-mitjaners
  
- Calibradors sonors
  
- Sistemes de mesurament de vibracions
  
- Programari específic per a l'anàlisi de les dades de mesura del soroll ambiental o vibracions.
  
Tots els sonòmetres, sonòmetres integradors-mitjaners i calibradors sonors, en el moment de l'adquisició, hauran de complir l'Ordre de 16 de desembre de 1998 per la qual es regula el control metrològic de l'Estat sobre els instruments destinats a mesurar nivells de so audible. A aquest respecte, es comprovarà especialment que els sonòmetres, sonòmetres integradors-mitjaners i calibradors sonors posseïsquen l'aprovació de model o verificació primitiva, i s'acreditarà si és el cas, per mitjà de certificat d'organisme competent.
  
Base 3. Quantia màxima de les subvencions i límits aplicables
  
3.1. La quantia màxima de la subvenció que s'ha d'atorgar a cada sol·licitant serà del 60% del cost total del material adquirit per a la realització de mesuraments del soroll ambiental i vibracions, i no podrà excedir de 18.000 e l'import concedit a cada sol·licitant.
  
3.2. El percentatge d'ajuda previst podrà incrementar-se o, si és el cas, reduir-se, segons la consignació pressupostària disponible en l'exercici, i es respectarà en tot cas el límit d'aquesta com també el límit per beneficiari establert en l'apartat anterior.
  
Base 4. Despeses no subvencionables
  
No podran ser objecte d'aquesta subvenció les despeses d'adquisició d'equips informàtics (maquinari) utilitzades com a suport de programes per a la realització de l'anàlisi de dades de mesurament del soroll ambiental i vibracions, ni les de reparació d'equips destinades a mesurar la contaminació acústica.
  
Base 5. Sol·licituds i documentació
  
La sol·licitud es formalitzarà segons model que s'adjunta en el present annex (model 27144) i haurà d'anar subscrita pel president/a de l'entitat local o persona en qui delegue, i s'acreditarà en aquest cas la delegació.
  
La sol·licitud inclourà detall del material que s'ha d'adquirir en el període objecte de la subvenció (des de l'1 de gener fins al 31 d'octubre de 2004, aquests dos inclusivament), cost d'aquest i subvenció sol·licitada per aplicació del percentatge màxim previst en la base 3.1, i haurà d'anar acompanyada de la següent documentació:
  
- Certificat de l'acord adoptat pel ple o la comissió de govern, quan acredite tindre aquesta facultat delegada, pel qual es ratifique la sol·licitud formulada pel president de la corporació.
  
- Pressupost detallat del material que s'ha d'adquirir, s'inclourà marca i model.
  
- Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció, i haurà d'emplenar-se el model 27258 en tot cas.
  
- Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent, (model 27915).
  
Base 6. Valoració
  
6.1. La valoració dels expedients es realitzarà per una comissió avaluadora, presidida pel cap de l'Àrea de Qualitat Ambiental, o persona que designe, i formada per la secretària general administrativa, o persona que designe, el cap de Servei de Protecció de l'Ambient Atmosfèric i, almenys, un tècnic de l'esmentada àrea, tots ells de la Conselleria de Territori i Habitatge.
  
6.2. La comissió proposarà les sol·licituds estimades i l'import a concedir a cada entitat beneficiària per aplicació del percentatge màxim i fins al límit per beneficiari previst en la base 3.1.
  
En el supòsit que el total de les subvencions supere el límit de la consignació pressupostària disponible en l'exercici, la comissió avaluadora proposarà el percentatge que s'ha d'aplicar per a respectar aquest límit.
  
En el cas que l'import total de les sol·licituds estimades resulte inferior al crèdit pressupostari disponible en l'exercici, la comissió podrà proposar l'increment d'aquell respectant el límit de la consignació pressupostària.
  
Respecte d'aquelles entitats en què concórreguen ajudes reconegudes o percebudes d'altres administracions o ens públics o privats per a la mateixa actuació per a la qual se sol·licite subvenció, que, en concurrència amb la que li correspondria d'acord amb les presents bases, supere el cost de l'actuació que s'ha de desenvolupar, la comissió avaluadora proposarà el reconeixement de la subvenció en el percentatge corresponent per a no superar l'esmentat cost conforme al que preveu l'article 11.a) de la present ordre.
  
Base 7. Cobrament de la subvenció
  
7.1. Per al cobrament de la subvenció, l'entitat beneficiària haurà de presentar, d'acord amb el que estableix l'article 7.1 de la present ordre, la corresponent sol·licitud de cobrament segons model d'instància que s'adjunta en el present annex (model 27688), en la qual es detalle el material adquirit i el seu cost definitiu, acompanyada de la següent documentació:
  
- Còpies compulsades de les factures corresponents a les despeses efectuades per l'adquisició del material de mesurament del soroll ambiental i vibracions, i s'acompanyarà còpia compulsada del document comptable corresponent a la fase d'ordenació del pagament d'aquestes degudament fiscalitzat per l'interventor de la corporació local.
  
- Còpia compulsada del certificat de verificació primitiva o si no n'hi ha còpia compulsada de l'aprovació de model dels sonòmetres, sonòmetres integradors-mitjaners i calibradors sonors adquirits, en compliment de l'Ordre de 16 de desembre de 1998 per la qual es regula el control metrològic de l'Estat sobre els instruments destinats a mesurar nivells de so audible.
  
- En el cas que hi haja alguna variació, a data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, s'haurà d'aportar de nou el model 27809 actualitzat. En cas contrari, bastarà presentar certificat del secretari de l'entitat local, en el qual es faça constar que no han existit variacions respecte a la situació inicial declarada amb caràcter previ a la concessió de la subvenció.
  
7.2. En qualsevol cas, únicament s'abonarà la totalitat de la subvenció reconeguda si la quantitat subvencionable del projecte ha sigut justificada íntegrament; en un altre cas, només s'abonarà la part de la subvenció proporcional als justificants de despesa aportada, i es dictarà pel director general de Qualitat Ambiental, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció en la quantia no justificada.
  
7.3. En el cas de concurrència d'ajudes percebudes o reconegudes per altres administracions o ens públics o privats l'acumulació de les quals supere el cost total de l'actuació subvencionada realitzada pel beneficiari, d'acord amb l'article 11.a) de la present ordre, el director general de Qualitat Ambiental, respecte al beneficiari en què concórreguen les ajudes, dictarà, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció concedida, en la seua totalitat o en la quantia corresponent per a respectar l'esmentat límit, i serà objecte de notificació a aquest.
  
Annex IV
  
Subvencions destinades a ajuntaments de la Comunitat Valenciana per a estratègies locals de desenvolupament sostenible en el marc de l'Agenda 21.
  
Base 1. Beneficiaris
  
Podran ser beneficiaris d'aquestes subvencions els ajuntaments de la Comunitat Valenciana per a la realització de les actuacions dirigides a la realització de ecoauditories i diagnòstics ambientals del municipi, campanyes municipals de sostenibilitat local, implantació i desenvolupament de l'Agenda 21 local.
  
Base 2. Actuacions subvencionables
  
Es podran concedir ajudes per a qualssevol de les actuacions per al desenvolupament i implantació de l'Agenda 21 local incloses a continuació, realitzades des de l'1 de gener fins al 31 d'octubre de 2004, ambdós inclusivament:
  
Actuació 1: realització d'ecoauditories i diagnòstic de l'estat mediambiental dels municipis per a la implantació de l'Agenda 21 local:
  
- Avaluació socioambiental prèvia, auditoria ambiental municipal o document comparable.
  
- Diagnòstic de l'estat ambiental del municipi.
  
Actuació 2: realització d'accions de sostenibilitat local i accions relatives als processos i documents per a la implantació i execució de l'Agenda 21 local:
  
- Realització de cursos, jornades o seminaris de formació o de divulgació organitzades pels ajuntaments en matèria d'Agenda 21 local destinades a tècnics locals o altres responsables que realitzen funcions de medi ambient, agents de desenvolupament local, associacions o organitzacions implicades en el procés de desenvolupament de l'Agenda 21 local.
  
- Realització de campanyes d'informació, comunicació i sensibilització de la població l'objecte de la qual siga l'Agenda 21 local.
  
- Constitució i funcionament del fòrum local per a la sostenibilitat.
  
- Confecció del pla d'acció ambiental per al municipi o d'alguna de les seues parts constituents (programes específics, línies prioritàries d'acció, etc.).
  
- Elaboració d'un sistema d'indicadors de sostenibilitat per al municipi.
  
- Elaboració de projectes tècnics d'execució de mesures concretes de desplegament de les accions previstes en els plans d'acció local.
  
Base 3. Quantia màxima de les subvencions
  
Les ajudes podran concedir-se fins a un màxim del 80% dels costos subvencionables del projecte inclosos en la base següent, a excepció de les despeses generals que se subvencionaran en un màxim del 20% i dels projectes tècnics d'execució de les accions previstes en els plans d'acció local, que es podran subvencionar fins a un màxim del 100%; tot això sense perjudici del que disposa la base 7.
  
Base 4. Despeses subvencionables
  
Les despeses subvencionables seran les següents:
  
- Despeses de contractació de serveis externs d'assessorament i consultoria directament imputables al desenvolupament de les actuacions subvencionables.
  
- Despeses de contractació del personal docent, extern a la corporació municipal, per a la impartició de formació específica en matèria d'Agenda 21 local, com també les despeses de desplaçament de l'esmentat personal docent.
  
- Despeses de contractació de personal expert en matèria de sostenibilitat local, extern a la corporació municipal, per a la impartició de jornades o seminaris d'informació i divulgació, com també les despeses de desplaçament de l'esmentat personal.
  
- Despeses externes contractades per a disseny i edició de materials de formació i divulgació directament relacionades amb l'Agenda 21 local.
  
- Despeses de publicitat i comunicació directament relacionades amb les actuacions subvencionables.
  
Base 5. Despeses no subvencionables
  
No podran ser objecte d'aquesta subvenció les despeses d'adquisició de material inventariable, les despeses d'adquisició d'equips de programari i maquinari, maquinària i material consumible d'informàtica, ni les de reparació, construcció, reforma, equipaments i altres qualssevol que constituïsquen inversions reals o de caràcter permanent.
  
Tampoc seran subvencionables les despeses d'inscripció i assistència als cursos, jornades, seminaris o congressos relacionats amb l'Agenda 21 local, les dietes meritades pel personal extern contractat ni pel personal al qual es dirigisquen les actuacions objecte de subvenció, ni el cost intern del personal participant.
  
Base 6. Sol·licituds i documentació
  
La sol·licitud es formalitzarà segons model que s'adjunta en el present annex (model 27884) i haurà d'anar subscrita per l'alcalde/essa president/a de l'ajuntament o persona en qui delegue, i s'acreditarà en aquest cas la delegació.
  
La sol·licitud inclourà detall de les actuacions que s'han de realitzar en el període objecte de la subvenció (des de l'1 de gener fins al 31 d'octubre de 2004, ambdós inclusivament), cost d'aquestes i subvenció sol·licitada per aplicació del percentatge previst en la base 3, i haurà d'anar acompanyada de la següent documentació:
  
- Certificat de l'acord adoptat pel ple o la comissió de govern, quan acredite tindre aquesta facultat delegada, pel qual es ratifique la sol·licitud formulada pel president de la corporació, com també el compromís de realització de l'estratègia de sostenibilitat o del projecte objecte de l'ajuda.
  
- Memòria descriptiva de l'estratègia de sostenibilitat que es compromet a desenvolupar l'ajuntament sol·licitant.
  
- Còpia compulsada de l'adhesió de l'ajuntament a la Carta d'Aalborg i acreditació de la seua remissió, junt amb l'acord plenari d'adhesió, a la Campanya de Ciutats Europees Sostenibles.
  
- Memòria descriptiva del projecte que s'ha de desenvolupar en el període objecte de subvenció, i inclourà almenys els següents apartats: objectius, metodologia, agents institucionals i socials implicats i cronograma d'actuacions.
  
- Detall de les despeses previstes i subvenció sol·licitada per conceptes.
  
- Perspectives de continuació del procés que queden obertes una vegada acabat el període de subvenció.
  
- Trajectòria de l'ajuntament en l'àmbit de la gestió ambiental i de polítiques a favor de la sostenibilitat.
  
- Declaració de les subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació per a la qual se sol·licita subvenció, i haurà d'emplenar-se el model 27768 en tot cas.
  
- Imprés d'alta de tercers per a pagaments de la Generalitat Valenciana degudament emplenat i segellat per l'entitat bancària corresponent (model 27527).
  
Base 7. Valoració
  
7.1. La valoració dels expedients es realitzarà per una comissió avaluadora, presidida pel cap de l'Àrea de Qualitat Ambiental, o persona que designe, i formada per la secretària general administrativa, o persona que designe, i, almenys, dos tècnics de la mencionada àrea, tots ells de la Conselleria de Territori i Habitatge.
  
7.2. En la valoració de les sol·licituds se seguiran els criteris següents, de conformitat amb el següent ordre de prioritat:
  
Actuació 1:
  
- Qualitat de la proposta presentada segons el major o menor desenvolupament de cada actuació i de l'anàlisi més o menys detallada dels distints factors susceptibles de ser avaluats per a aconseguir un diagnòstic ambiental complet de la situació del municipi.
  
- Perspectives de continuïtat del procés una vegada finalitzat el període de subvenció, dirigides a la implantació de l'Agenda 21 local.
  
Actuació 2:
  
- Qualitat de la proposta presentada segons el major o menor desenvolupament de cada actuació.
  
- Aplicabilitat pràctica de les accions proposades, adaptació als principis generals de sostenibilitat local i caràcter exemplificador.
  
- Metodologies de participació ciutadana implementades al llarg del procés.
  
- Perspectives de continuïtat del procés una vegada finalitzat el període de subvenció.
  
- Disseny original i creatiu de les accions divulgatives i mecanismes previstos per a assegurar l'eficàcia de les accions formatives i divulgatives, tals com instruments de valoració de la utilitat i aplicabilitat immediata dels processos formatius i l'elaboració de posttests valoratius de l'eficàcia de les campanyes i accions divulgatives.
  
- Activitats realitzades d'intercanvi d'experiències amb altres entitats locals europees en relació amb el procés agenda local 21.
  
- Trajectòria de l'ajuntament en el desenvolupament de polítiques concordes amb el desenvolupament sostenible i en l'àmbit de la gestió ambiental.
  
7.3. D'acord amb els mencionats criteris, la comissió proposarà les sol·licituds estimades i l'import que s'ha de concedir a cada beneficiari per aplicació dels percentatges màxims establerts en la base 3 i fins al límit de la consignació pressupostària consignada per a cadascuna de les dues actuacions objecte de subvenció.
  
En el supòsit que el total de les subvencions corresponents a cadascuna de les actuacions objecte de subvenció supere el límit de la consignació pressupostària disponible en l'exercici la comissió avaluadora proposarà el percentatge que s'ha d'aplicar per a respectar l'esmentat límit.
  
En el cas que l'import total de les sol·licituds estimades corresponents a cadascuna de les actuacions objecte de subvenció resulte inferior al crèdit pressupostari disponible en l'exercici, per a cadascuna d'elles, la comissió podrà proposar l'increment del percentatge de subvenció i respectar en qualsevol cas el límit de la consignació pressupostària corresponent.
  
Com que es tracta en les dues actuacions subvencionables d'accions de desenvolupament sostenible en el marc de l'Agenda 21 local, el romanent que, si és el cas, existisca en una de les aplicacions pressupostàries previstes podrà ser objecte de distribució entre les sol·licituds estimades corresponents a l'altra.
  
En cap cas podrà superar-se l'import total al qual ascendisca la suma dels imports corresponents a les dues aplicacions pressupostàries.
  
Respecte d'aquelles entitats en què concórreguen ajudes reconegudes o percebudes d'altres administracions o ens públics o privats per a la mateixa actuació per a la qual se sol·licite subvenció, que, en concurrència amb la que li correspondria d'acord amb les presents bases, supere el cost de l'actuació que s'ha de desenvolupar, la comissió avaluadora proposarà el reconeixement de la subvenció en el percentatge corresponent per a no superar l'esmentat cost conforme al que preveu l'article 11.a) de la present ordre.
  
Base 8. Cobrament de la subvenció
  
8.1. Per al cobrament de la subvenció, l'entitat beneficiària haurà de presentar, d'acord amb el que estableix l'article 7.1 de la present ordre, la corresponent sol·licitud de cobrament segons model d'instància que s'adjunta en el present annex (model 27355), subscrita pel president de la corporació o persona en qui delegue, i s'acreditarà en aquest cas la delegació, i acompanyada de la següent documentació:
  
- Còpies compulsades de les factures corresponents a les despeses efectuades en el desenvolupament de l'activitat, s'acompanyarà còpia confrontada del document comptable corresponent a la fase d'ordenació del pagament d'aquestes degudament fiscalitzat per l'interventor de l'ajuntament.
  
- Informe final del projecte subvencionat, que inclou els següents apartats: objectius, actuacions realitzades, metodologia, agents institucionals i socials implicats, períodes d'execució de les actuacions, participants i destinataris d'aquestes, línies proposades per a la continuïtat del projecte.
  
- Detall de despeses definitives per concepte.
  
- Documentació elaborada en el disseny, desenvolupament o execució de l'actuació subvencionada.
  
- Un exemplar original de tota la documentació editada i divulgada en el marc de l'actuació subvencionada.
  
8.2. En el cas que hi haja alguna variació, a data de presentació de la sol·licitud de cobrament, en la declaració de subvencions sol·licitades, percebudes o reconegudes d'altres administracions públiques, o de qualsevol entitat pública o privada, per a la mateixa actuació objecte de subvenció, haurà d'aportar-se de nou el model 27401 actualitzat. En cas contrari, bastarà presentar certificat del secretari de l'entitat local, en el qual es faça constar que no han existit variacions respecte a la situació inicial declarada amb caràcter previ a la concessió de la subvenció.
  
8.3. En qualsevol cas, únicament s'abonarà la totalitat de la subvenció reconeguda si la quantitat subvencionable del projecte ha sigut justificada íntegrament; en un altre cas, només s'abonarà la part de la subvenció proporcional als justificants de despesa aportats, i es dictarà pel director general de Qualitat Ambiental, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció en la quantia no justificada.
  
8.4. En el cas de concurrència d'ajudes percebudes o reconegudes per altres administracions o ens públics o privats l'acumulació de les quals supere el cost total de l'actuació subvencionada realitzada pel beneficiari, d'acord amb l'article 11 a) de la present ordre, el director general de Qualitat Ambiental, respecte al beneficiari en què concórreguen les ajudes, dictarà, per delegació del conseller de Territori i Habitatge conforme a la disposició final segona d'aquesta ordre, resolució de pèrdua del dret al cobrament de la subvenció concedida, en la seua totalitat o en la quantia corresponent per a respectar l'esmentat límit, i serà objecte de notificació a aquest.